Saudiya koalitsiya tarkibida Suriyaga qo‘shin yo‘llashga tayyorligini bildirdi

Saudiya Arabistoni AQSh boshchiligida Suriyada faoliyat yuritayotgan xalqaro harbiy koalitsiya tarkibiga o‘zining maxsus qismlarini yo‘llashga hozir. Bu haqda mamlakat tashqi ishlar vaziri Odil al-Jubayr Jenevada jurnalistlar bilan muloqot chog‘ida aytib o‘tdi.

“Agar AQSh boshchiligidagi koalitsiya Suriyaga yer usti qo‘shinlarini yo‘llash qaroriga kelsa, Saudiya Arabistoni bu xatti-harakatlarning bir qismi o‘laroq o‘z maxsus qismlarini yuborishga tayyor bo‘ladi. Bu bir tomonlama qadam bo‘lmaydi, bu AQSh boshchiligidagi IShIDga qarshi kampaniyaning bir qismi bo‘ladi”, — uning so‘zlarini keltiradi “TASS”.
U mazkur masala AQSh harbiylari bilan muhokama qilinganini qo‘shimcha qildi.
IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.